
КIЫЩОКЪУЭ Алим
Телъхьэ уанэр си шым
Телъхьэ уанэр си шым,
си къуэш цIыкIу нэхъыщIэ.
Зауэм кIуэ жаIауэ, ТэрчкIэ соукъуэдий.
Сэ уанэгу сыкъихурэ губгъуэм сыкъинами,
Сызыпылъ хъыджэбзым и гум сумыгъэху.
Телъхьэ уанэр си шым,
си къуэш цIыкIу нэхъыщIэ!
Дахэм гу щызмыхуэу нобэ къызызонэкI.
Сэ уанэгу сыкъихуу губгъуэм сыкъинами,
Си уэрэдыр жепIэурэ дахэм игу сигъэлъ.
Сянэр къысщIэупщIэм къэзгъэзэжу жыIэ.
Сядэр къоупщIамэ, пэжыр умыбзыщI.
Сэ уанэгу сыкъихуу губгъуэм сыкъинами,
Си хъыбарыр жепIэурэ дахэм игу сигъэлъ.
ХЬЭХ Сэфарбий
Кино
Фийу кхъухьлъатэхэр блолъэт,
Къапыщэщу бомбэр,
Iугъуэ пкъохэм зыкъаIэт,
цIыхухэм зыхаIубэр.
ЩIагъэлъэлъ
Щымысхьу шэм
Топу губгъуэм изым,
Зэм къыIуепIэ Iугъуэр нэм,
Зэм зэщIещтэ гъуэзым.
Автоматыр иузэд
Пэтрэ
Жыгым къуэту,
ЗылI топышэм къреуд,
Псоми тфIэпсэкIуэду.
Кином еплъхэр тхьэ делъэIут
Ар къэтэджыжыну.
Ауэ,
Хьэлъэ дыдэу щэIущ
Гум имыкIыжынуи,
ЛIащ къритхъыу
IэкIэ щIыр,
НэкIукIэ хэIубауэ…
Си фIэщ хъуркъым
Сэ а лIыр
Сядэр армырауэ!
МахуэлI Нарзан
Лъэпкъ лIыхъужьхэр
ЛIыхъужьхэр зэи схуэгъеижынкъым.
Гум щIыхьэу зы уэрэд яхуэзусынщ.
Си макъыр, дауи, хьэршым нэсыфынкъым,
ИтIани ахэм сэ сызэхахынщ.
Псэуху ди лъэпкъыр ахэр кIуэдыжынкъым —
ЩыIэхукIэ уафэр, вагъуэхэр лыдынщ.
Я кхъащхьэр слъагъуми,
сэ си фIэщ ящIынкъым —
Къыщыс я пIалъэр… псэ къахыхьэжынщ.
Уахътыншэщ ахэр хуэдэу ди цIыху гугъэм,
ЩIехыжхэри дунейм, адыгэ лIыгъэм
Ди тхьэшхуэр къыхуэныкъуэщи аращ.
ЩIым ахэр текIкъым къамыгъэзэжыну —
Зы пIалъэ гуэркIэ, лейр ямыгъэгъуну,
Ахърэт щIыналъэм зекIуэ кIуахэу арщ.
АНЗОР Мухьэмэд
Ди сэлэт уэрэдыр
хъуакъым жьы
Пшэжь чэтхъахэм мазэр, мис, щIаупскIэ,
Бгыщхьэ тхъуахэр хьэлъэу мэгурым.
Бещто щIыIэр хуэдэщ къамышыкIэ
Щысхь имыIэу къыхэухьым пкъым.
Дэ добакъуэ лъэщу,
Ди шинелхэм
Уэс Iэ хужьхэм сэлам мин кърах.
Зы уэзджынэу псалъэ шырыкъу налхэм
Гъуэгур кIыфIым хъуаскIэкIэ къытрах.
Макъ зэдэхъукIэ тIэт сэлэт уэрэдыр
Дамэ лъэщхэм къырым щхьэдахьэх,
Яхь Ищхъэрэм — ену здэфийм хъуэтыр,
Яхь хуабапIэм зикI ямыщIэу щхьэх.
Ди уэрэдыр ирелъатэ уэгум,
Ди сэлэт уэрэдыр хъуакъым жьы.
Кърелыби,
Абы бийм и жьэгум
Мурад Iейуэ иIэр дырежьыхь.
Черкесск къалэ, 1980 гъэ.
